Ilta-Sanomat kysyi Ruotsin turvallisuuspoliisilta Säpolta, mikä on syynä radikalismin kasvuun maassa.

Ruotsin turvallisuuspoliisi Säpo (Säkerhetspolisen) kertoo omilla verkkosivuillaan, että Ruotsissa voi olla jopa tuhansittain radikaaleja islamisteja. Vuonna 2010 määräksi arveltiin noin 200.

Säpon uusin tietojen mukaan tuhansien radikaalien islamistien joukossa on henkilöitä, jotka ovat yhteyksissä äärijärjestöihin, mutta myös niitä, jotka vain kannattavat ja keräävät rahaa järjestöille.

Ilta-Sanomat kysyi Säpolta asiasta.

Millainen kasvu radikaalien islamistien joukossa on tapahtunut viime vuosina Ruotsissa. Onko meidän on oltava huolissamme myös Suomessa?

– Olemme kansallinen turvallisuuspoliisi, joten voimme kommentoida vain asioita, jotka koskevat Ruotsia. Radikaalien islamistien määrä Ruotsissa on kasvanut merkittävästi. Pääasiassa kasvu koskee islamisteja, mutta myös kansainvälisiä oikeistoradikaaleja, Säpon lehdistösihteeri Sofia Hellqvist kertoo Ilta-Sanomille.

Hellqvist käyttää vastauksessaan ilmaisua vit makt-miljön, joka tarkoittaa Ruotsin turvallisuuspoliisin mukaan kansainvälistä äärioikeistolaista liikettä ja lukuisia muita liikkeitä, kuten uusnatseja.

Ruotsissa suurimmat radikalismin keskittymät ovat Tukholma, Göteborg, Malmö ja Örebro. Onko tiedossa, että heillä olisi yhteyksiä Suomeen?

– Voimme kertoa keskittymistä vain Ruotsissa. On myös vaikeaa vastata yksityiskohtaisesti siihen, miten arvioimme yksittäisiä alueita tai kaupunkeja, sillä silloin paljastaisimme yksityiskohtia operatiivisesta työstämme, hän sanoo.

Mikä on syy radikalismin kasvuun?

– Syitä on monia, mutta kaksi tekijää voi erityisesti mainita. Ne ovat Isisin propaganda ja tapahtumien kehitys sodissa Syyriassa ja Irakissa. Nämä tekijät yhdessä vaikuttavat islamisteja yhdistävästi sellaisella tavalla, jota emme ole koskaan aiemmin nähneet Ruotsissa, Hellqvist kertoo.

Suojelupoliisi: Terroritekojen uhka kasvanut

Ilta-Sanomat kertoi 15.6.2017, että terroristijärjestö Isisin suomenkielinen propaganda kehottaa terroritekoihin Suomessa.

– Suunnitelmallisten terroritekojen uhka on kasvanut, suojelupoliisin päällikkö Antti Pelttari totesi keskiviikkona Suojelupoliisin.

Huolta Ruotsissa jo viime vuonna

Ruotsissa ollaan oltu ja aiemmin huolestuneita siitä, että vakavia rikoksia tehtailevat liigat yrittävät värvätä Ruotsiin yksin tulleita alaikäisiä pakolaisia kuriireiksi liigoihinsa. Varsinkin Malmö on kuulunut ongelmakaupunkeihin. Etelä-Ruotsissa sijaitseva Malmö on ollut maahanmuuttajien reitin pääväylä Ruotsiin.

– Ruotsin poliisin näkökulmasta tärkeää olisi välttää maahanmuuttajien eristäytyminen omille alueilleen, Ruotsin poliisin operatiivisen osaston tutkimusosaston johtaja Linda Staaf kertoi Ilta-Sanomille tammikuussa 2016.

STT kertoi aiemmin perjantaina, että Säpö saa joka kuukausi noin 6000 terrorismia ja ääriryhmiä koskevaa vinkkiä. Vielä viisi vuotta sitten vinkkejä tuli keskimäärin vain 2000 kuukaudessa.